b"\n_START_ARTICLE_\nBroken Sword: The Shadow of the Templars\n_START_SECTION_\nIgranje\n_START_PARAGRAPH_\nBroken Sword: The Shadow of the Templars je dvodimenzionalna pustolovska videoigra, igrana s tretjeosebne perspektive. Igralec z uporabo vmesnika tipa \xc2\xbbpoka\xc5\xbei in klikni\xc2\xab\xc2\xa0vodi protagonista Georgea Stobbarta po igralnem svetu in z uporabo mno\xc5\xbeice ukazov izvaja akcije. Igralec upravlja Georgove premike in akcije z uporabo mi\xc5\xa1ke ali igralnega plo\xc5\xa1\xc4\x8dka. George mora zbrati \xc5\xa1tevilne predmete, ki jih lahko uporabi na drugih predmetih, delih okolice ali drugih likih, da bi re\xc5\xa1il uganke in nadaljeval igro. George se lahko tudi zaplete v pogovor z drugimi liki skozi \xc2\xbbpogovorna drevesa\xc2\xab\xc2\xa0in tako pride do nadaljevanja zgodbe ali namigov, kaj mora storiti za re\xc5\xa1itev ugank. Igralec uporablja zemljevid, na katerega se skozi igro za la\xc5\xbejo navigacijo dodajajo nove lokacije. Z desnim klikom na predmet dobi igralec opis predmeta ter namige. Smrt glavnega lika je, v nasprotju z mnogimi drugimi pustolovskimi igrami tistega \xc4\x8dasa, mo\xc5\xbena.\n_START_SECTION_\nZgodba\n_START_PARAGRAPH_\nIgra se za\xc4\x8dne v Parizu, kjer je ameri\xc5\xa1ki turist George Stobbart pri\xc4\x8da teroristi\xc4\x8dnem napadu na pari\xc5\xa1ko kavarno. Napadalec, oble\xc4\x8den v klovna, starej\xc5\xa1emu mo\xc5\xa1kemu ukrade kov\xc4\x8dek in nastavi bombo v zgradbi. George po napadu vidi novinarko Nicole \xc2\xbbNico\xc2\xab\xc2\xa0Collard, ki fotografira prizori\xc5\xa1\xc4\x8de napada. Razlo\xc5\xbei mu, da je bilo ubitemu mo\xc5\xa1kemu ime Plantard in da je bila z njim dogovorjena za sre\xc4\x8danje. George privoli, da ji bo pomagal z zgodbo, in po pregledu okolice najde klovnov zavr\xc5\xbeen rde\xc4\x8di nos ter izve, da so o\xc4\x8dividci opazili be\xc5\xbee\xc4\x8dega mo\xc5\xa1kega s kov\xc4\x8dkom v rokah. V nosu Nico odkrije naslov prodajalne kostumov, katero George obi\xc5\xa1\xc4\x8de in ugotovi, da je kupcu ime Khan._NEWLINE_George obi\xc5\xa1\xc4\x8de hotel, v katerem biva Khan, in pridobi starodavni rokopis, ki ga je Khan pustil v hotelskem sefu. Nico razkrije, da je rokopis povezan s Templjarji. V bli\xc5\xbenjem muzeju George odkrije stativ, ilustriran na rokopisu. Stativ je odkril profesor Peagram med izkopavanjem v Lochmarnu na Irskem. George odpotuje na Irsko in od Seana Fitzgeralda, ki je sodeloval pri izkopavanjih, izve, da je pod ru\xc5\xa1evinami bli\xc5\xbenjega gradu Templjarska kapela. Peagram je Fitzgeraldu dal paket, ki bi ga moral dati Jacquesu Marquetu. Fitzgerald posku\xc5\xa1a zbe\xc5\xbeati, a mu Khan z avtom prepre\xc4\x8di pobeg in ga ugrabi. George najde Fitzgeraldov paket, ki vsebuje dragulj, enak tistemu na rokopisu. Med ru\xc5\xa1evinami gradu George odkrije fresko obe\xc5\xa1enega mo\xc5\xa1kega, pod katerim je napis \xc2\xbbMontfau\xc3\xa7on\xc2\xab._NEWLINE_George se vrne v Pariz, kjer v bolni\xc5\xa1nici najde umirajo\xc4\x8dega Marqueta, ki razkrije, da je Flapu in Guidu naro\xc4\x8dil ukrasti stativ iz muzeja. Ko George odide iz sobe, Marqueta ubije la\xc5\xbeni zdravnik in zbe\xc5\xbei. Nicov stari kolega, Andre Lobineau, Georgeu razkrije, da je Montfau\xc3\xa7on kraj v Parizu. Ko Flap in Guido posku\xc5\xa1ata ukrasti stativ iz muzeja, zakrinkana Nico vdre in ju prehiti. Kasneje ga da Georgeu, ki gre na Montfau\xc3\xa7on in vstopi v kanalizacijo, kjer v podzemni komori katakomb odkrije skrivno sre\xc4\x8danje ljudi, ki trdijo, da so Templjarji oziroma \xc2\xbbNeo-Templjarji\xc2\xab. S prislu\xc5\xa1kovanjem ugotovi, da \xc5\xbeelijo najti \xc2\xbbBafometov me\xc4\x8d\xc2\xab\xc2\xa0ali \xc2\xbbzlomljen me\xc4\x8d\xc2\xab\xc2\xa0in da je eden od njihovih \xc4\x8dlanov, Klausner, od\xc5\xa1el v Sirijo iskat neko le\xc4\x8do. George sklepa, da sta bila tudi Plantard in Peagram \xc4\x8dlana te organizacije. Po odhodu skupine George z uporabo stativa in dragulja v komori odkrije ime vasi v Siriji - Marib._NEWLINE_V Maribu George izve, da je Khan iskal njega in Klausnerja ter da mora iti na pe\xc4\x8dino, znano kot \xc2\xbbbikova glava\xc2\xab. Tam George najde Klausnerjevo truplo in vzame le\xc4\x8do, sklepajo\xc4\x8d, da je kristalna krogla na rokopisu v resnici le\xc4\x8da. Odkrije tudi malik s tremi bradati obrazi (Baphomet) in napis v latin\xc5\xa1\xc4\x8dini, ki opisuje Britanijo. Prispe Khan, ki grozi Georgeu z oro\xc5\xbejem, a temu uspe zbe\xc5\xbeati. V Parizu medtem Andre razvozla del rokopisa, ki vodi do dru\xc5\xbeine De Vasconcellos v \xc5\xa0paniji, ki so bili neko\xc4\x8d povezani s Templjarji. V njihovi vili George odkrije, da je od dru\xc5\xbeine ostala le \xc5\xa1e grofica. Ta ga vodi do dru\xc5\xbeinskega mavzoleja, kjer George odkrije dru\xc5\xbeinski kelih, ki so ga imeli za izgubljenega. Grofica ga zaupa Georgeu in \xc5\xbeeli, da odkrije njenega pogre\xc5\xa1anega prednika, Don Carlosa. V Parizu gre George na Montfaucon in uporabi le\xc4\x8do s kipom v cerkvi, s \xc4\x8demer odkrije skrito sliko gore\xc4\x8dega mo\xc5\xa1kega, z letnico\xc2\xa0\xc2\xbbMCCCXIV\xc2\xab\xc2\xa0pod njim. Slika na kelihu se ujema s sliko na eni od grobnic, zato George sklepa, da je to verjetno grobnica Don Carlosa. Na njej so vklesana imena poglavij Svetega pisma._NEWLINE_Andre razkrije, da je bil malik Bafometa nedavno odkrit v Parizu. George dobi dostop do najdi\xc5\xa1\xc4\x8da in z uporabo keliha odkrije sliko cerkve s kvadratnim stolpom, nato pa obi\xc5\xa1\xc4\x8de grofico. Z uporabo napisov na grobnici odkrijeta skrivno sobo v vodnjaku, kjer George najde fresko \xc5\xa1ahovnice in reke, ki te\xc4\x8de skozi njo. Na podlagi zbranih sledi George, Nico in Andre sklepajo, da se Neo-Templjarji odpravljajo v Bannockburn na \xc5\xa0kotskem. George in Nico se vkrcata na vlak. Po odhodu iz kupeja George odkrije, da Nico in stara \xc5\xbeenska, ki je bila z njima, manjkata. Pride do sprevodnikovega vagona, kjer stara \xc5\xbeenska (Khan) vr\xc5\xbee Flapa z vlaka, Eklund (la\xc5\xbeni doktor) pa ustreli proti Khanu in zaradi udarca po glavi pade v nezavest. Georgeu in Nico uspe priti do cerkve, ravno v trenutku, ko Veliki Mojster Neo-Templjarjev pridobi nekak\xc5\xa1no skrivnostno mo\xc4\x8d (Bafometov me\xc4\x8d ali zlomljen me\xc4\x8d) iz dveh ogromnih Bafometovih malikov. Najprej posku\xc5\xa1a napeljati Georgea, da bi se pridru\xc5\xbeil organizaciji, ko mu ne uspe, pa naro\xc4\x8di ostalim naj ubijejo par. George in Nico uideta s pomo\xc4\x8djo eksploziva, pri \xc4\x8demer zleti v zrak cela cerkev z Guidom, neo-Templjarji in, domnevno, Velikim Mojstrom vred. Igra se kon\xc4\x8da s prvim poljubom med Georgem in Nico.\n_START_SECTION_\nRazvoj\n_START_PARAGRAPH_\nSeptembra 1992 je v intervjuju za francosko revijo G\xc3\xa9n\xc3\xa9ration 4 Charles Cecil, so-ustanovitelj razvijalca pustolov\xc5\xa1\xc4\x8din Revolution Software, dejal, da je \xc5\xbee za\xc4\x8del pisati scenarij za Revolutionovo tretjo pustolov\xc5\xa1\xc4\x8dino, po Lure of the Temptress (1992) in Beneath a Steel Sky (1994; takrat \xc5\xa1e neizdana igra), ki bi se odvijala v Parizu in temeljila na zgodbi o Templjarjih. Cecil je naslednji mesec odpotoval v Pariz da bi raziskoval temo; branje knjige Sveta kri in sveti gral (v izvirniku The Holy Blood and the Holy Grail) ga je prepri\xc4\x8dalo, da je dovolj zanimivih zgodovinskih podatkov o Templjarjih, da bi lahko bili dober motiv za zgodbo. Cecil, Dave Cummins in Jonathan Howard so pri\xc4\x8deli z delom na zgodbi in oblikovanju igre. Cecil and Cummins sta se udele\xc5\xbeila te\xc4\x8daja pisanja v filmih, njun scenarij pa je preveril BBC-jev scenarist in dramatik Alan Drury. Oblikovalec iger Steve Ince je ustvaril za\xc4\x8detne skice lokacij za igro preden je pri\xc4\x8del z delom na Beneath a Steel Sky; sredi razvoja je bil imenovan na mesto producenta._NEWLINE_Leta 1994 sta se Cecil and Noirin Carmody sre\xc4\x8dala s Seanom Brennanom, takratnim vodjem zalo\xc5\xbeni\xc5\xa1tva pri Virgin Interactive, s katerim so se dogovorili, da bo Virgin izdal Broken Sword. Kljub temu, da so izdali razli\xc4\x8dico za osebni ra\xc4\x8dunalnik, podjetja Virgin ni zanimala izdaja razli\xc4\x8dice za PlayStation, saj so bili prepri\xc4\x8dani, da na PlayStationu lahko uspejo le 3D igre. Cecil je zato stopil v stik s podjetjem Sony Computer Entertainment, ki je prevzelo izdajo razli\xc4\x8dice za PlayStation._NEWLINE_Eden od Cecilovih ciljev je bil narediti igro, druga\xc4\x8dno od priljubljenih pustolov\xc5\xa1\xc4\x8din tistega \xc4\x8dasa, kot so LucasArtsove igre iz serije Monkey Island, ki so temeljile na humorju. Namesto tega se osredoto\xc4\x8dil na dobro dinamiko in kompleksno zgodbo, zato mu je bila tematika Templjarjev idealna. Za razliko od LucasArtsovih iger, ki so uporabljale pogovorni sistem odgovori-in-vpra\xc5\xa1anja je Broken Sword uporabljal \xc2\xbbpogovorne ikone\xc2\xab, kar pomeni, da igralec ne ve vnaprej, kaj to\xc4\x8dno bo protagonist rekel \xe2\x80\x94 Cecilov namen je bil ustvariti bolj kinematografski ob\xc4\x8dutek. Kljub \xc5\xbeelji po kinematografskem ob\xc4\x8dutku, Cecil ni hotel narediti igre podobne interaktivnim filmom tistega \xc4\x8dasa, ki so po njegovem mnenju \xc2\xbbposnemali filme\xc2\xab. Ustvaril je dva protagonista, mo\xc5\xa1kega Georgea in \xc5\xbeensko Nico, ki bi med seboj izmenjavala misli in ideje in tako prispevala k premikanju zgodbe. George je naredil za Ameri\xc4\x8dana, Nico pa Francozinjo z namenom pritegniti tako evropski kot ameri\xc5\xa1ki trg._NEWLINE_Skupina je bila optimisti\xc4\x8dna glede Broken Sword, saj so bile \xc5\xbee njihove prej\xc5\xa1nje igre komercialen in kriti\xc5\xa1ki uspeh, a se je zavedala konkurence. Vedeli so, da rabijo kvaliteto iz drugih kreativnih panog. Eoghan Cahill se je pridru\xc5\xbeil projektu in z Neilom Breenom, s katerim sta skupaj delala za studio Dona Blutha v Dublinu, sta narisala vsa ozadja s svin\xc4\x8dnikom, ekipa pa jih je potem digitalno pobarvala v Photoshopu. Otvoritveno animacijo in glavne like je ustvaril animator Mike Burgess, ki je delal za Red Rover animation studio. Grafika igre je bila animirana v stilu, podobnem klasi\xc4\x8dnim animiranim filmom._NEWLINE_Cecil je kontaktiral skladatelja Barrington Phelounga, ki je ustvaril orkestralno glasbo za igro. Za glas Nico je Revolution \xc5\xbee dodelil vlogo Hazel Ellerby, a je imel te\xc5\xbeave z iskanjem igralca za Georga. Ellerby, ki je hodila v Guildhall School of Music and Drama v Londonu, je predlagala svojega nekdanjega so\xc5\xa1olca Rolfa Saxona. Cecil mu je ponudil vlogo in on jo je sprejel. Ostali podpisani igralci v igri so Rachel Atkins, David Bannerman, Rosy Clayton, Jack Elliott, Steve Hodson, David Holt, Peter Kenny, Richard Mapletoft, Matthew Marsh, Colin McFarlane, Don McCorkindale, Gavin Muir, Paul Panting in Andrew Wincott._NEWLINE_Cecil je bil re\xc5\xbeiser in pisec igre, Tony Warriner in David Sykes oblikovalca ter programmerja, Noirin Carmody pa izvr\xc5\xa1na producentka. Uporablja pogon Virtual Theatre, prej uporabljen za Lure of the Temptress in Beneath a Steel Sky. Kon\xc4\x8dna cena igre je bila milijon funtov. Leta 2002 je bila predelana za Game Boy Advance, leta 2006 pa \xc5\xa1e za Palm OS in Windows Mobile._NEWLINE_Marca 2009 je Ubisoft izdal re\xc5\xbeiserjev rez, igre imenovan Broken Sword: The Shadow of the Templars \xe2\x80\x93 Director's Cut, za Wii in Nintendo DS; Dave Gibbons, s katerim je Revolution \xc5\xbee sodeloval pri Beneath a Steel Sky, je ustvaril dodatno grafiko za igro. Zaradi velikostnih omejitev platforme, razli\xc4\x8dica za DS ne vklju\xc4\x8duje posnetkov glasov, le podnapise. Razli\xc4\x8dica re\xc5\xbeiserjevega reza za iPhone in iPod Touch je bila izdana januarja 2010. Maja istega leta je iz\xc5\xa1la HD raz\xc4\x8dica za iPad. Razli\xc4\x8dici za MS Windows in Mac OS X sta bili izdani septembra 2010 na \xc5\xa1tevilnih digitalnih distribucijskih storitvah. Razli\xc4\x8dica za Android, ki je izbolj\xc5\xa1ana razli\xc4\x8dica iPhone izdaje, je junija 2012 iz\xc5\xa1la na Google Play. Izvirna razli\xc4\x8dica igre je trenutno na voljo na servisih Sold-Out Software in GOG.com (z nakupom re\xc5\xbeiserjevega reza).\n_START_SECTION_\nPomen\n_START_PARAGRAPH_\nSpletna stran Adventure Gamers je Broken Sword: The Shadow of the Templars leta 2004 uvrstila na \xc4\x8detrto mesto svojega seznama \xc2\xbb20 najbolj\xc5\xa1ih pustolov\xc5\xa1\xc4\x8din vseh \xc4\x8dasov\xc2\xab, leta 2011 pa na seznam \xc2\xbb100 najbolj\xc5\xa1ih pustolov\xc5\xa1\xc4\x8din vseh \xc4\x8dasov\xc2\xab. Leta 2006 je spletna stran Adventure Classic Gaming igro uvrstila na tretje mesto seznama \xc2\xbb10 najbolj\xc5\xa1ih retro grafi\xc4\x8dnih pustolov\xc5\xa1\xc4\x8din vseh \xc4\x8dasov od osebnega ra\xc4\x8dunalnika do konzol\xc2\xab. Leta 2008 se je pojavila na seznamu \xc2\xbbnajbolj\xc5\xa1e igralne programske opreme za Windows Mobile\xc2\xab\xc2\xa0spletne strani Bright Hub. Leta 2010 jo je revija Retro Gamer postavila na drugo mesto seznama \xc2\xbb20 najbolj\xc5\xa1ih pustolov\xc5\xa1\xc4\x8din vseh \xc4\x8dasov... ki niso LucasArtsove\xc2\xab.  Leta 2011 se je pojavila na seznamu \xc2\xbbnajbolj\xc5\xa1ih pustolov\xc5\xa1\xc4\x8din za osebni ra\xc4\x8dunalnik vseh \xc4\x8dasov\xc2\xab\xc2\xa0spletne strani Altered Gamer. NowGamer jo je leta predstavil v tematskem \xc4\x8dlanku \xc2\xbbNajbolj\xc5\xa1e igre tipa poka\xc5\xbei-in-klikni (ki niso LucasArtsove)\xc2\xab. Stran GamesRadar je igro uvrstila na osmo mesto svoje lestvice \xc2\xbbnajbolj\xc5\xa1ih pustolov\xc5\xa1\xc4\x8din tipa 'poka\xc5\xbei in klikni'\xc2\xab. Skupaj z re\xc5\xbeiserjevim rezom je uvr\xc5\xa1\xc4\x8dena tudi na seznam priporo\xc4\x8denih \xc2\xbbnajbolj\xc5\xa1ih pustolov\xc5\xa1\xc4\x8din\xc2\xab\xc2\xa0strani Adventure Gamers._NEWLINE_\xc2\xbbKozlovska uganka\xc2\xab\xc2\xa0je bila leta 2011 uvr\xc5\xa1\xc4\x8dena na seznam \xc2\xbbnajte\xc5\xbejih igri\xc4\x8darskih ugank\xc2\xab\xc2\xa0revije Computer and Video Games leta 2011 in na seznam \xc2\xbb5 noro te\xc5\xbekih in zapletenih igri\xc4\x8darskih ugank\xc2\xab\xc2\xa0strani GameFront. Do leta 2011 je predelavi prvih dveh iger preneslo ve\xc4\x8d kot \xc5\xa1tiri milijone ljudi. Re\xc5\xbeiserjev rez je bil uvr\xc5\xa1\xc4\x8den na mnogo seznamov najbolj\xc5\xa1ih pustolov\xc5\xa1\xc4\x8din.\n_START_SECTION_\nNadaljevanja\n_START_PARAGRAPH_\nIgri Broken Sword: The Shadow of the Templars so sledila \xc5\xa1tiri nadaljevanja. Prvo, Broken Sword II: The Smoking Mirror, je bilo izdana leto kasneje in je prva igra v seriji, ki nima zgodbe, povezane s Templjarji. Uporablja isti pogon kot The Shadow of the Templars. \xc5\xa0est let kasneje je Revolution izdal Broken Sword: The Sleeping Dragon, ki uporablja 3D-grafiko in je edina igra v seriji, ki ponuja le direktni vmesnik. Uporablja pogon RenderWare. Leta 2006 je isto podjetje izdalo Broken Sword: The Angel of Death (v Severni Ameriki z naslovom Secrets of the Ark: A Broken Sword Game), ki je seriji vrnila vmesnik poka\xc5\xbei-in-klikni, \xc4\x8deprav lahko igralec gibe protagonista upravlja tudi neposredno. Je edina igra v seriji, ki ni izdana na nobeni konzoli. Uporablja pogon razvijalca Sumo Digital. Leta 2010 je bila izdana posodobljena razli\xc4\x8dica druge igre, imenovana Broken Sword: The Smoking Mirror\xc2\xa0\xe2\x80\x93 Remastered. 23. avgusta 2012 je Revolution najavil Broken Sword: The Serpent's Curse, financiran s pomo\xc4\x8djo Kickstarterja, za izdajo v prvem \xc4\x8detrtletju 2013. S tem nadaljevanjem se vra\xc4\x8dajo k 2D koreninam serije. _NEWLINE_Leta 2008 je skupina mindFactory izdala neuradno brezpla\xc4\x8dno igro v svetu Broken Sword z naslovom Broken Sword 2.5: The Return of the Templars.\n_START_SECTION_\nSistemske zahteve\n_START_PARAGRAPH_\n486 z 66 MHz, 8 MB RAM, VESA 2.0 SVGA kartica, Sound Blaster zvo\xc4\x8dna kartica, 2X CD-ROM pogon (PC)"